Oewerkonyn tema van nuwe kinderboek | Oudtshoorn Courant
Oewerkonyn tema van nuwe kinderboek
Sunday, 11 June 2017, 08:00
Louisa Punt-Fouche (regs) by die bekendstelling van haar boek oor die oewerkonyn, saam met Barbara Gorniak, wat 'n onderhoud met haar gevoer het. Foto: Marlene Malan
PRINS ALBERT NUUS - "Prins Albert is 'n dorp met 'n leeskultuur en met gepubliseerde én nie-gepubliseerde skrywers."
So het Barbara Gorniak verlede Saterdag gesê by die bekendstelling van 'n boek oor die oewerkonyn, Skaars-as-skaarste Oewerkonyn/Rarest Riverine Rabbit, geskryf deur dr. Louisa Punt-Fouché van die olyfplaas Kredouw in die Prins Albert-vallei.
Gorniak het 'n onderhoud met Punt-Fouché gevoer oor dié boek, haar derde ná Webs of Enchantment en Daar's kewers in my ruggraat. Punt-Fouché en haar man, dr Ian Punt, het sowat vier jaar gelede hierheen verhuis nadat hulle in Port Elizabeth onderskeidelik as sielkundige en medikus gepraktiseer het.
Sy het self die boekillustrasies hanteer, omdat sy "van kleins af graag idees deur woordbeelde oordra".
Haar liefde vir die natuur, veral wat die bewaring van bedreigde spesies betref, het tot uiting gekom in dié boek. "Ek het 'n oewerkonyn op ons plaas teëgekom, pas nadat ons hier aangeland het, en was in vervoering oor die dier se skoonheid. Maar 'n buurman het sy habitat verwoes deur 'n pad daardeur te bou. Ons het die mooi konyne verloor, en ek wou graag 'n bewuswording kweek."
In Oewerkonyn lees jy ook ander bedreigde spesies raak – swartrenosters, wildehonde, jagluiperds, bergsebras, basterhartbeeste. Die hoofkarakter-konyn se naam is Buno, na sy wetenskaplike naam Bunolagus monticularis.
Behalwe vir die verhaalelement in die boek, wat Punt-Fouché 'n fabel noem, is daar ander interessante feite: Dat die oewerkonyn een van die mees bedreigde soogdiere in Suid-Afrika is, dat die verwydering van natuurlike plantegroei langs rivierlope hul voortplanting bemoeilik, en dat die mens een van sy grootste vyande is.
Oor die afgelope honderd jaar het twee-derdes van die oewerkonyn se habitat verdwyn. "Vandag is daar na raming net sowat 250 pare ter wêreld oor."
Punt-Foucé het haar boek self uitgegee, en die produksie is hanteer deur Christel Foord Produksies. 'n Deel van die opbrengs word geskenk aan die Oewerkonyn-bewaringsprogram van die Trust vir Bedreigde Natuurlewe.